A BIZOTTSÁG 940/2007/EK RENDELETE

(2007. augusztus 7.)

az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb jelentőségű módosítások jóváhagyásáról (Noix du Périgord (OEM))

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1), és különösen annak 9. cikke (2) bekezdésére,

mivel:

A Bizottság megvizsgálta és megalapozottnak találta a módosításra irányuló kérelmet. Mivel a módosítás az 510/2006/EK rendelet 9. cikke értelmében kisebb jelentőségű, a Bizottság a rendelet 5., 6. és 7. cikkében leírt eljárás lefolytatása nélkül is jóváhagyhatja azt,

ELFOGADTA EZT A RENDELETET:

1. cikk

A „Noix du Périgord” eredetmegjelölés termékleírása e rendelet I. mellékletének megfelelően módosul.

2. cikk

A termékleírás főbb elemeit tartalmazó, egységes szerkezetbe foglalt összefoglaló e rendelet II. mellékletében található.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

(1) HL L 93., 2006.3.31., 12. o. A legutóbb az 1791/2006/EK rendelettel (HL L 363., 2006.12.20., 1. o.) módosított rendelet.

(2) HL L 273., 2004.8.21., 9. o.

II. MELLÉKLET

ÖSSZEFOGLALÓ

A Tanács 510/2006/EK rendelete a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról

„NOIX DU PÉRIGORD”

EK-szám: FR/PDO/105/0248/29.03.2006

OEM (X) OFJ ( )

Ez az összefoglaló a termékleírás legfontosabb elemeit tartalmazza tájékoztatás céljából.

1.

A Tagállam felelős szervezeti egysége

Név : Institut national des appellations d'origine Cím : 51 rue d'Anjou – F-75008 Paris Tel. : (33) 153 89 80 00 Fax : (33) 142 25 57 97 E-mail : info@inao.gouv.fr

2.

Csoportosulás

Név : Syndicat de défense de la noix et du cerneau de noix du Périgord Cím : Station de Creysse, BP 18, F-46600 Martel Tel. : (33) 565 32 22 22 Fax : (33) 565 37 07 42 E-mail : contact@noixduperigord.com Összetétel : Termelők/feldolgozók ( X ) Egyéb ( )

3.

A termék típusa

1.6. osztály – Gyümölcs, zöldségfélék és gabonafélék, frissen vagy feldolgozva

4.

Termékleírás

(követelmények összefoglalása az 510/2006/EK rendelet 4. cikkének (2) bekezdése alapján)

4.1. Elnevezés „Noix du Périgord”

4.2. Leírás A „Noix du Périgord” eredetmegjelölés használatára a következő termékek jogosultak: friss vagy korai dió, száraz dió, valamint dióbél.

A friss vagy korai dió és a száraz dió minimális mérete 28 mm.

A friss vagy korai dió héjában forgalomba hozott friss termék, amelyet a betakarítást követően rövid időn belül el kell fogyasztani. A gyümölcs feltörés, illetve hámozás után fogyasztható. Az ilyen típusú dió betakarítása időpontjának köszönhetően a dióbél kemény és könnyen hámozható. A csomagolás pillanatában a dió nedvességtartalma legalább 30 %. A friss vagy korai dió előállítására alkalmas fajták a marbot és a franquette.

A száraz diónak, amely a betakarítást követően kíméletes módszerrel kiszárításra került, a csomagolás pillanatában 12 %-nál alacsonyabb nedvességtartalommal kell rendelkeznie. A gyümölcsöt a fogyasztáshoz egyszerűen fel kell törni, mivel nincs számottevő keserű íze. A száraz dió termelésére alkalmas fajták a marbot, a franquette és a corne.

A dióbél méretének akkorának kell lennie, hogy ne férjen át egy 8 mm-es rács szemén. Különösen kívánatos a kisméretű, világos színű dióbél. A dominánsan világos dióbél esetében valamennyi forma (egész vagy fél) elfogadható. A kissé sötétebb, világosbarna és/vagy citromszínű dióbél esetében csak a fél forma elfogadható. Ennél sötétebb árnyalatok maximum 5 %-os arányban tolerálhatók. A csomagolás pillanatában a dióbél maximális nedvességtartalma nem haladhatja meg az 5 %-ot. A dióbél termelésére alkalmas fajták a corne, a franquette és a grandjean.

4.3. Földrajzi terület A „Noix du Périgord” földrajzi területe Aveyron, Charente, Corrèze, Dordogne, Lot, valamint Lot-et-Garonne megye 612 településéből áll.

A diótermelésnek, a héj eltávolításának és a csomagolásnak kötelezően a földrajzi területen belül kell megtörténnie.

Ez a földrajzi terület két fő kritérium figyelembevételével került meghatározásra:

a diótermelési és -feldolgozási szokások alapján: azokat a településeket választották ki, amelyek területén dióligetek és/vagy diófák léteznek, valamint ahol a dió törését (héj eltávolítását) végzik,

azon geológiai, talajtani és éghajlati kritériumok alapján, amelyek a minőségi diótermelésnek kedvező környezetet jellemzik. E kritériumok alapján jelölték ki azt a diótermő területet, amelyen kívül nem lehet az eredetmegjelölés használata céljából diófákat ültetni.

4.4. A származás igazolása

Történelmi előzmények

Dordogne területén időszámításunk előtt 8 000-től kezdve bizonyítottan jelen voltak a diófák a diófa-, illetve dióhéj-fosszíliák alapján. Az első írott emlék, amely igazolja a diófák jelenlétét Périgord megyében, a XIII. századból maradt fent, a jobbágyok által a daloni ciszterci apátságnak fizetett földbérleti díjakról szóló okiratnak köszönhetően. A XVIII. század folyamán a háborúk és a hideg telek tönkretették a diótermelést, miközben egyéb olajok (repce-, mogyoró-, mákolaj) jelentek meg konkurenciát teremtve a dióolajnak. A diókultúra ennek ellenére továbbra is fennmaradt; termékei a héjas dió és főként a dióbél voltak. Az első országos kongresszust a dióról, illetve a dióbélről 1924-ben rendezték meg Périgueux-ben, amellyel kezdetét vette a technikai kérdésekről folytatott koherens gondolkodás. Ebben az időszakban Sarlat nevezetes volt a kézi diótörés tevékenységéről, amely számos asszonynak adott munkát. Az 1956-os nagy fagy sok diófát tönkretett, és a termelés 10 000 tonnáról 6 500 tonnára zuhant vissza. Ez a terméscsökkenés egészen a 80-as évekig érezhető maradt. Az utóbbi években azonban 25 000 hektárt telepítettek be Dordogne-ban, így megmaradt az eredeti diótermő terület, és van esély a termelés fellendítésére.

Nyomonkövethetőség

Ami a termés nyomon követését illeti, a száraz dió, a friss dió és a dióbél útját a feldolgozás fázisától a késztermékig gondosan ellenőrzik.

A diót kizárólag a diófák ültetésére kijelölt területen belül fekvő, az INAO szolgálatai, illetve független szakértők által azonosított dióligetekből, illetve diófákról takarítják be. E termőterületeknek meg kell felelniük a parcellák elhelyezkedésére és a termelés körülményeire vonatkozó kritériumoknak. Az INAO szolgálatai nyilvántartást vezetnek a kritériumoknak megfelelő termőterületekről.

Ezen túlmenően minden, a „Noix du Périgord” termelésében, tisztításában, tárolásában és csomagolásában részt vevő szereplő köteles kitölteni az INAO által kiadott alkalmassági nyilatkozatot, és nyilvántartást vezetni az adás-vételekről. Mindemellett éves készletnyilatkozatot is be kell nyújtani. A termelés nyomon követését az INAO szolgálataihoz benyújtott betakarítási jelentések, dióbél-termelési jelentések, valamint eladási jelentések is segítik. Az eredetmegjelölésre számot tartó tételeket árukiadási nyilatkozatnak kell kísérnie.

A termék minőségét a csomagolt tételekből vett mintákon analitikus és organoleptikus vizsgálatokkal ellenőrzik. Minden olyan csomagot, amelyben „Noix du Périgord” eredetmegjelölésű terméket forgalmaznak, az INAO szolgálatai által a „Noix du Périgord” számára jóváhagyott egyedi jelölési rendszerrel azonosítanak.

A héjas diót és a dióbelet tilos ömlesztett formában a termelési területen kívülre szállítani. Általában véve a dió, akárcsak a bor, helyettesíthető termék, vagyis egyazon csomagoláson belül keverni lehet az eredeti diókat különböző fajtájú egyéb diókkal. Franciaország más régióival ellentétben, ahol a héjas diót ömlesztett formában árulják, Périgord-ban a hagyomány az, hogy a diót fajták szerint árulják, ami lehetővé teszi egyes jobb minőségű fajták értékének megőrzését. E szabály alól az egyetlen kivétel a hagyományos corne-marbot keverék, amely megkönnyíti a corne fajta értékesítését, amelynek kellemes íze ellenére a nehéz feltörhetőség olykor elriasztja a fogyasztókat. A diók fajta szerinti értékesítésének hagyománya indokolta azt a követelményt, hogy a csomagolás is a termelési területen belül történjen, ez Périgord megyében amúgy is bevett gyakorlat. Egyébként a tételek organoleptikus vizsgálata során a minták fajtatisztasága is az értékelés elemei közé tartozik, erről a héjak vizuális elemzése révén győződnek meg (friss és száraz dió esetében). Azok a tételek, amelyek túl vegyesek, nem jogosultak a megnevezés használatára. A dióbél esetében a vizuális megkülönböztetés nehéz, de íz alapján a fajták jól elkülöníthetők.

A termelési területen történő csomagolás egyúttal a termék minőségét is óvja:

Ami a friss diót illeti, ez a termés legalább 30 % vizet tartalmaz, és „szikkasztáson” megy keresztül. A minőség megőrzése érdekében 1 °C és 5 °C közötti hőmérsékletű, valamint 80 % és 95 % közötti relatív nedvességtartalmú helyiségben, vagyis hidegkamrában kell tárolni. Ezért a nem légmentesen záródó csomagolásba az értékesítési fázishoz a lehető legközelebb, vagyis a feldolgozási területen belül kell elhelyezni, hogy ezáltal a betakarítástól kezdve folyamatosan alkalmazott különleges tárolási körülményeknek köszönhetően a dió megőrizze minőségét. Ez a termék egyébként korlátozott élettartamú (a betakarítás évében október 15-e után tilos szállítmányt útnak indítani), és semmilyen esetben sem dolgozható fel száraz dióként. A csomagoláson fel van tüntetve, hogy a friss dió a hűtőszekrény zöldségtartó rekeszében tárolandó.

Ami a száraz diót illeti, erre a termékre szintén a fentiekben leírt technikai kritériumok vonatkoznak. A termelési területen belül történő csomagolás szükségességét ebben az esetben nem a víz jelenléte indokolja, hanem sokkal inkább a lipideké (zsírsavaké), amelyek nem megfelelő tárolás esetén minőségromlást (avasodást) szenvedhetnek. Akárcsak a friss dió esetében, e termék tárolására is vonatkoznak hőmérsékleti (2 °C és 8 °C között), illetve nedvességtartalomra vonatkozó (60 % és 75 % között) követelmények, csak ezúttal március 1-jétől kezdődően. A száraz dió szintén korlátozott ideig: a betakarítást követő év december 31-éig hozható forgalomba.

4.5. Az előállítás módja A „Noix du Périgord” kizárólag négy diófajtából készülhet. A „friss diónak” a marbot vagy a franquette fajtából kell kikerülnie. A „száraz diónak” a marbot, a franquette vagy a corne fajtákból. Dióbél előállítására a franquette, a corne és a grandjean fajták alkalmasak. Ugyanakkor az egyes kerteken belül hektáronként maximum 8 pollentermő fa jelenléte megengedett.

A diónak minden esetben azonosított termőfáról kell származnia.

Minden egyes fának minimum 80 m2 saját földterülettel kell rendelkeznie az ültetés évétől számított tizenötödik életévétől kezdődően, ami hektáronként maximum 125 tövet jelent. A diófák közötti minimális távolságnak legalább 7 méternek kell lennie. Köztes kultúrák fenntartása a fák ültetésétől számított ötödik évig bezárólag engedélyezett, de a fák törzsétől számított minimum két méteres sávot üresen kell hagyni.

Az öntözés a diófák vegetációs időszakában, minden év szeptember 10-ig engedélyezett. Tilos a lombozat permetező öntözése, valamint a növekedés- és érésszabályozók használata. Az egyes termőterületek átlagos terméshozama hektáronként 4 tonnára korlátozandó.

A száraz dió és a friss vagy korai dió méretének legalább 28 mm-nek kell lennie. A héjas dió beáztatása tilos. A héjas dió hipoklóros oldattal történő kezelése sem engedélyezett, kivéve a már meglévő létesítményekben, 2006. december 31-ig.

A friss vagy korai diót akkor takarítják be, amikor a dióbél kemény és könnyen hámozható. A csomagolás pillanatában a friss vagy korai dió nedvességtartalmának legalább 30 %-nak kell lennie.

A száraz diót természetes úton, lécrácson történő szárítással, vagy meleg és száraz levegő keringetésével szárítják ki. Utóbbi esetben a teljes szárítandó diómennyiséget átjáró légáramlat hőmérséklete nem haladhatja meg a 30 °C-ot.

A dióbélnek azonosított termőfáról származó dióból kell készülnie. A dió feltörése kézzel vagy géppel is történhet. A tisztítás (a héjtörmelék és a dióbél szétválogatása) kézzel végzett munka. A szétválogatási műveletek során, illetve a csomagolás előtt tilos kartondobozokat használni a dió vagy a dióbél szállítására.

A csomagolást megelőzően a gazdaságokban biztosított tárolási körülményeket (nedvességtartalom, hőmérséklet) minden termék esetében szabályozzák a minőség megőrzése érdekében. A csomagolás fázisában a héj, illetve a fogyasztható rész hibái tekintetében a módosított 175/2001/EK rendeletben rögzített forgalmazási előírásoknál is szigorúbb toleranciahatárokat alkalmaznak. A friss vagy korai diót tilos légmentesen záródó csomagolásban tárolni.

A friss vagy korai dió maximum 10 kg-os kiszerelésben csomagolható (1). A száraz dió maximum 25 kg-os kiszerelésben csomagolható. A dióbél maximum 15 kg-os kiszerelésben csomagolható. A friss vagy korai dió, a száraz dió, illetve a dióbél csomagolás előtti adás-vétele engedélyezett maximum 450 kg töltetű faládákban a termelési területen belül.

A gyümölcs valamennyi tulajdonságának megőrzése érdekében a friss vagy korai dió a betakarítás évében október 15-e után nem hozható kereskedelmi forgalomba. A száraz dió, valamint a dióbél a betakarítás évét követő év december 31-e után nem hozható kereskedelmi forgalomba.

4.6. Kapcsolat A Noix du Périgord eredetmegjelölésű dió egy hagyományos diótermő medencéből származik. Ez a gyümölcs a termelők helyi körülményekhez igazodó szakértelmének köszönhetően kiemelkedő minőségű termékké vált.

A diófák ültetési területe elsősorban a Francia-középhegység lábánál (Piémont du Massif Central) fekvő vidék, amelyet jelentős csapadékmennyiséggel kísért meleg nyarak jellemeznek. E csapadékmennyiség következtében alakul ki a talajrétegekben a diókultúrához szükséges víztartalék. Ez az éghajlati sajátosság előnyösen befolyásolja a rügyfakadást, illetve a minőségi dióbél kifejlődését. Ez magyarázza a dióligetek telepítését a régióban a legrégebbi időktől fogva.

A Périgord megyében termelt dió hírneve, amely a termék kiemelkedő minőségén alapul, évszázadok során alakult ki, és mára nem szorul bizonyításra. A gasztronómiában Franciaországban éppúgy elismert, mint Európában vagy Amerikában a XIX. századtól fogva.

A termelők minden korszakban képesek voltak az érintett területen belül felismerni a minőségi diótermelésre leginkább alkalmas helyszíneket. Mindezek alapján lehetségessé vált a „Noix du Périgord” minőségi dió termelésére alkalmas parcellák azonosításához szükséges geológiai, talajtani és mikroklimatikus kritériumok meghatározása.

A „Noix du Périgord” termelése kizárólag hagyományos helyi, a régió talajtani és klimatikus viszonyaihoz alkalmazkodott diófajtákból lehetséges: a marbot, a corne és a grandjean fajta kizárólag ebben a régióban található meg, míg a negyedik fajta, a franquette alkalmazkodott a helyi viszonyokhoz.

A termelés egyrészt a rusztikus diófajták használatából kifolyólag, másrészt a minőség megőrzésének érdekében extenzív módon folyik. A termelési körülményeket oly módon állapítják meg, hogy megőrizzék a vidék sajátosságait és ugyanakkor kiaknázzák gazdagságát (alacsony ültetési sűrűség, korlátozott öntözés, szerény méret, korlátozott terméshozamok), ily módon megőrizve a termék jellegzetességeit.

Végezetül a dió törését és tisztítását továbbra is kézzel végzik. Ez a munka a régióban hosszú múltra tekint vissza és szilárd szakértelmen alapul. Lehetővé teszi a dióbél épségének megóvását (80 %-ban egész dióbelek keletkeznek), lehetővé teszi a legjobb termékek kiválogatását, és hozzájárul egy hagyományos tevékenység fennmaradásához.

4.7. Ellenőrző szerv

Név : I.N.A.O. Cím : 51 rue d'Anjou – F-75008 Paris Tel. : (33) 153 89 80 00 Fax : (33) 142 25 57 97 E-mail : info@inao.gouv.fr

Név : D.G.C.C.R.F. Cím : 59 boulevard V. Auriol 75703 PARIS CEDEX 13 Tel. : (33) 144 97 29 60 Fax : (33) 144 97 30 37 E-mail : C3@dgccrf.finances.gouv.fr

4.8. Címkézés A „Noix du Périgord” eredetmegjelölésű friss vagy korai dió, száraz dió, illetve dióbél csomagolásán ugyanabban a vizuális mezőben és a csomagolás elülső részén a következőknek kell szerepelniük: az Institut national des appellations d'origine szolgálatai által jóváhagyott és az akkreditált szerv által kiadott jelzés; a „Noix du Périgord” eredetmegjelölés, a címke legnagyobb betűtípusával legalább azonos méretben; az „Appellation d'origine contrôlée” vagy az AOC (oltalom alatt álló eredetmegjelölés) felirat közvetlenül az eredetmegjelölés alatt elhelyezve, egyéb köztes megjelölések nélkül, a csomagolás elülső részén szereplő legnagyobb betűtípus minimum 2/3-ának megfelelő méretben; valamint adott esetben a „cerneaux de noix” (dióbél) megjelölésnek.

A dióbél esetében a címkén szerepelnie kell – adott esetben külön vizuális mezőben – a betakarítás évének. A száraz dió esetében ezenfelül a fajta nevét is fel kell tüntetni, amennyiben corne–marbot keverékről van szó.

(1) A Franciaország által kért módosítás.